ESP truko 8 metus – nuo 2013 m. iki 2020 m. Bendras programos biudžetas buvo 489 mln. EUR. Dotacijoms buvo išleista apie 41 proc., o viešiesiems pirkimams – 59 proc. Be to, pačios ESP biudžetas buvo papildytas beveik 225 mln. EUR politikos generalinių direktoratų perduotais kreditais, kad būtų padengtos su jų konkrečiai prašomų duomenų rinkimu susijusios išlaidos.

Šaltinis: Eurostato informacinės duomenų bazės

Antroji prioritetinė sritis (Europos statistikos rengimo metodai) buvo susijusi su statistikos rengimo, kokybės ir platinimo būdų tobulinimu. Valstybėms narėms buvo suteiktos dotacijos statistikos rengimo kokybei ir veiksmingumui didinti pasitelkiant naujoviškus statistikos metodus ir priemones. Veiklą, kuriai skiriamos dotacijos, bendrai finansavo Europos Komisija ir valstybės narės, kurios pinigus panaudojo dalyvaudamos modernizavimo projektuose pagal programą „2020 m. Europos statistikos sistemos vizija“ (toliau – 2020 m. ESS vizija). Be to, siekiant iš dalies finansuoti 2020 m. ESS vizijos projektus arba finansuoti statistikos infrastruktūros, naudojamos statistikai reguliariai rengti ir platinti, modernizavimą, buvo organizuojami viešieji pirkimai. Rezultatų pavyzdžiai:

·moderni IT infrastruktūra, skirta keistis duomenimis su valstybėmis narėmis;

·atnaujinta Eurostato svetainė;

·naujos vizualizavimo priemonės ir

·nauji būdai pasiekti naudotojus.

Trečioji prioritetinė sritis (partnerystė) buvo skirta prisidėti prie statistikos rengimo ir kokybės gerinant bendradarbiavimą ESS ir su kitomis tarptautinėmis organizacijomis bei ES nepriklausančiomis valstybėmis. Biudžetas daugiausia buvo naudojamas padedant tobulinti ir, šiek tiek mažiau, rengti statistiką ES ir Europos laisvosios prekybos asociacijai nepriklausančiose valstybėse, ypač daug dėmesio skiriant plėtrai ir Europos kaimynystės politikai. Tai leido Eurostatui reguliariai skelbti duomenis apie ES nepriklausančias valstybes, ypač siekiant paremti plėtros procesą ir derybas su tomis ES nepriklausančiomis valstybėmis.

Vykdant biudžetą didesnių problemų ar pažeidimų nebuvo. Siekdamas užkirsti kelią sukčiavimui, Eurostatas parengė veiksmingą kovos su sukčiavimu priemonių sistemą.

3.Pagrindinės išvados

3.1.Aktualumas

ESP buvo nustatyta Europos statistikos tobulinimo, rengimo ir platinimo bei 2013–2020 m. numatytos veiklos tikslų nustatymo struktūra. Pagal ją buvo finansuojamas Eurostato statistikos infrastruktūros ir ESS kūrimas ir priežiūra. Taigi, ESP tikslas buvo patenkinti Eurostato ir nacionalinių statistikos institutų bei kitų nacionalinių institucijų (Europos statistikos rengėjų) poreikius, kartu patenkinant ir įvairių šios statistikos naudotojų poreikius.

Todėl šiame vertinime ryšys tarp programos tikslų ir veiklos bei ESS ir suinteresuotųjų šalių poreikių buvo nagrinėjamas bendriau, siekiant pateikti įrodymais pagrįstą sprendimą, kokiu mastu i) ESP buvo aktuali iš pradžių ir ii) veikla buvo pakankamai tinkama programos tikslams pasiekti. Vertinant dėmesys buvo skiriamas tiek Europos statistikos rengėjų, tiek naudotojų poreikiams.

Nustatyta, kad ESP buvo tinkamai sukurta siekiant patenkinti suinteresuotųjų šalių poreikius, ir buvo nustatyta, kad ji patenkino jų poreikius, kurie laikui bėgant kito. Tuo pačiu metu, nors ir buvo įgyvendinama atitinkama ESP tikslams pasiekti skirta veikla, atlikus analizę nustatyta, kad šios veiklos nepakako, kad būtų pateikta visa statistika, kurios pageidavo naudotojai. Tačiau kai kurios teminės sritys, kurių pasigedo suinteresuotosios šalys, nepatenka į ESP taikymo sritį, todėl rezultatų nepasiekimas šiose srityse negali būti laikomas programos įgyvendinimo spraga.

Patvirtinta, kad ESP buvo labai aktuali, tai aiškiai rodo išorinių naudotojų iš Eurostato informacinių duomenų bazių išgautų duomenų kiekis, kuris labai padidėjo – nuo 6 813 000 2014 m. iki 21 480 000 2020 m. (+315 proc.).

2 pav. 2014–2020 m. iš Eurostato informacinių duomenų bazių išgautų duomenų kiekis

Šaltinis: Eurostato svetainės stebėsenos priemonės

Tai dar labiau patvirtina išaugęs Eurostato svetainės naudotojų skaičius, kuris apskaičiuotas remiantis svetainėje besilankančiųjų skirtingų IP adresų skaičiumi, padidėjusiu nuo 3 441 157 apsilankymų 2014 m. iki 11 731 274 2020 m. (+240 proc.).

Per visą programos gyvavimo laikotarpį Eurostatas tapo labiau pastebimas socialiniuose tinkluose, o jo sekėjų skaičius nuolat didėjo. Eurostatas savo paskyrą tinkle „Facebook“ sukūrė 2017 m. sausio 10 d., o tinkle „Instagram“– 2020 m. gegužės 4 d. Sekėjų skaičius tinkle „Twitter“ išaugo nuo 25 000 2013 m. iki 164 000 2020 m., be to, 2020 m. sekėjų skaičius tinkle „Facebook“ pasiekė 62 000, o tinkle „Instagram“– 9 500.